Ga̱a quisíj nanó Jesús cuentó nihánj,
ga̱a ne̱ cavii soꞌ caꞌanj soꞌ chumanꞌ Jerusalén,
ne̱ táá ya̱a̱n soꞌ rihaan nij síí tucuꞌyón snana̱ soꞌ a.
Dan me se nichrunꞌ Jesús ro̱j chumanꞌ cuꞌna̱j Betfagé ga̱ Betania a.
Na̱j ro̱j chumanꞌ yoꞌ tacóó tacaan cuꞌna̱j Tacaan ma̱n Chruun Olivó a.
Ga̱a ne̱ caꞌnéé Jesús man vi̱j nij síí tucuꞌyón snana̱ soꞌ caꞌa̱nj ro̱j soꞌ rque chumanꞌ na̱j rej rihaan nij soꞌ,
ne̱ cataj soꞌ rihaan ro̱j soꞌ a:
―Cavi̱i̱ ro̱j so̱j caꞌa̱nj ro̱j so̱j,
ne̱ catu̱u̱ ro̱j so̱j chumanꞌ na̱j rihaan níꞌ,
ne̱ asa̱ꞌ catúj ro̱j so̱j,
ne̱ nari̱ꞌ ro̱j so̱j man ꞌo̱ burró leꞌe̱j yaꞌa̱nj numi̱i a.
Dan me se nache̱ ro̱j so̱j man xoꞌ,
ne̱ ni̱caj ro̱j so̱j caꞌna̱ꞌ ro̱j so̱j rihanj nihánj á.
Ne̱ sese xna̱ꞌanj nii man ro̱j so̱j me cheꞌé nache ro̱j so̱j burró,
ne̱ cata̱j ro̱j so̱j a:
“Síí ꞌNi̱j Raꞌa man níꞌ achiin xcuu nihánj rihaan chugua̱nj”,
cata̱j ro̱j so̱j á ―taj Jesús rihaan ro̱j síí tucuꞌyón snana̱ soꞌ a.
Dan me se caꞌanj ro̱j soꞌ,
ne̱ catúj ro̱j soꞌ chumanꞌ yoꞌ,
ne̱ nariꞌ ro̱j soꞌ man burró leꞌe̱j,
nda̱a vaa cataj xnaꞌanj Jesús rihaan ro̱j soꞌ a.
Ne̱ ga̱a nache ro̱j soꞌ man burró,
ne̱ xnáꞌanj nij síí da̱a̱n burró man ro̱j soꞌ a:
―Me cheꞌé nache ro̱j so̱j burró ga̱ ―taj nij soꞌ,
xnáꞌanj nij soꞌ man ro̱j soꞌ a.
Ga̱a ne̱ cataj ro̱j soꞌ rihaan nij síí da̱a̱n burró a:
―Síí ꞌNi̱j Raꞌa man níꞌ achiin xcuu nihánj rihaan chugua̱nj ―taj ro̱j soꞌ a.
Ga̱a ne̱ nica̱j ro̱j soꞌ xcuu caꞌnaꞌ ro̱j soꞌ rihaan Jesús,
ne̱ cutaꞌ ro̱j soꞌ roto̱ nu̱u̱ ro̱j soꞌ xráá burró,
ne̱ tacavii ro̱j soꞌ man Jesús xráá burró yoꞌ,
ne̱ ga̱a va̱j Jesús,
ne̱ cuchruj ndoꞌo nij yuvii̱ yatzíj saga̱nꞌ nij soꞌ rá chrej,
ne̱ achén Jesús ga̱ burró yoꞌ rihaan yatzíj a.
Dan me se nichrunꞌ Jesús chumanꞌ Jerusalén,
ne̱ va̱j soꞌ tacóó Tacaan ma̱n Chruun Olivó rej va̱j ni̱j chrej,
ne̱ guun cheꞌe̱ cunuda̱nj nij síí ri̱i̱ tucuꞌyón snana̱ soꞌ guun niha̱ꞌ rá nimán nij soꞌ,
ne̱ aguáj nij soꞌ,
veꞌé uxrá caꞌmii nij soꞌ cheꞌé Yaꞌanj cheꞌé nu̱ꞌ nij suun sa̱ꞌ noco̱o quiꞌyaj Jesús queneꞌen nij soꞌ a.
Dan me se cataj nij soꞌ a:
―Cuna̱j uxrá vaa caꞌnaꞌ síí caꞌnéé Síí ꞌNi̱j Raꞌa man níꞌ na̱nj á.
Síí nica̱j suun rey uun chij rihaan níꞌ me soꞌ ado̱nj.
Naꞌmi̱i̱ sa̱ꞌ Yaꞌanj si̱j nicu̱nꞌ xta̱ꞌ ga̱ níꞌ á.
Cata̱j nii se vaa niꞌndaj ya̱ sa̱ꞌ veꞌé ꞌyaj síí nicu̱nꞌ xta̱ꞌ á ―taj nij yuvii̱,
caguáj nij soꞌ a.
Dan me se taꞌa̱j nij síí chéé ga̱ Jesús me síí fariseo,
ne̱ taꞌa̱j nij soꞌ cataj rihaan Jesús a:
―Cata̱j xnaꞌanj so̱ꞌ rihaan nij síí tucuꞌyón snana̱ so̱ꞌ se vaa caꞌne̱ꞌ rá nij soꞌ ga̱ nana̱ vaa da̱nj á ―taj nij soꞌ rihaan Jesús a.
Ga̱a ne̱ cataj soꞌ rihaan nij soꞌ a:
―Cata̱j xnaꞌanj ꞌu̱nj rihaan soj cuano̱ se vaa sese dínj ga̱a̱ tuꞌva nij síí aguáj nana̱ vaa da̱nj,
ne̱ maꞌa̱n nij yahij na̱j rihaan yoꞌóó nihánj cagua̱j nana̱ vaa da̱nj asuun na̱nj ado̱nj ―taj Jesús rihaan nij síí fariseo yoꞌ a.
Ne̱ ga̱a nichrunꞌ Jesús chumanꞌ Jerusalén yoꞌ,
ne̱ taꞌvee Jesús cheꞌé chumanꞌ yoꞌ,
ne̱ cataj soꞌ a:
―Güii cuanꞌ me se me ina̱nj raj queneꞌe̱n soj si̱j ma̱n chumanꞌ Jerusalén da̱j quiꞌya̱j soj ne̱ caꞌve̱e dínj ca̱yáán soj,
tza̱j ne̱ cuano̱ nihánj me se se̱ caꞌvee xca̱j soj cuentá maꞌ.
Dan me se quisi̱j ya̱ güii,
ne̱ caꞌna̱ꞌ nij síí ta̱j riꞌyunj man soj,
ne̱ cune̱ꞌ nij soꞌ chingá nu̱ꞌ anica̱j chiháán soj,
ne̱ tucuachri̱in nij soꞌ man soj,
ne̱ se̱ caꞌvee cu̱riha̱nj soj,
quiꞌya̱j nij soꞌ maꞌ.
Ne̱ tu̱cuanee nij soꞌ nu̱ꞌ chiháán soj,
ne̱ cavi̱ꞌ soj,
ne̱ a̱ ꞌó yuvej se̱ quitáá xráá tuviꞌ yuvej,
quiꞌya̱j nij soꞌ maꞌ.
Da̱nj quira̱nꞌ soj,
cheꞌé se ga̱a guun rá Yaꞌanj ra̱cuíj Yaꞌanj man soj,
ne̱ ne xca̱j soj cuentá maꞌ ―taj Jesús niꞌya̱j soꞌ man nij síí ma̱n chumanꞌ Jerusalén yoꞌ a.